ज़्यादातर राज्यों में भारी बारिश, बिहार में धूप, गर्मी और सूखा
क्या राजस्थान, क्या गुजरात, क्या पंजाब- हिमाचल और क्या मध्यप्रदेश - महाराष्ट्र, सब के सब डूबे पड़े हैं बारिश की छाँव में। कई दिन बीत गए, यहाँ बूढ़ा आकाश भी साँझ से ही ऊँघने लगता है। जब बारिश सुस्ताती है- घर की खिड़कियों से छोटे-monsoon updates delhi maharashtra himachal bihar
क्या राजस्थान, क्या गुजरात, क्या पंजाब- हिमाचल और क्या मध्यप्रदेश - महाराष्ट्र, सब के सब डूबे पड़े हैं बारिश की छाँव में। कई दिन बीत गए, यहाँ बूढ़ा आकाश भी साँझ से ही ऊँघने लगता है। जब बारिश सुस्ताती है- घर की खिड़कियों से छोटे- छोटे आकाश के टुकड़े दिखाई देते हैं। अलग- अलग आकार के, अलग- अलग रंगों में और शक्लें भी सबकी अलग- अलग। जी करता है इन सबको सी कर एक रंग- बिरंगा आकाश बना दें। कुल मिलाकर बारिश इन प्रदेशों की कल्पना को नया आकाश दे रही है।
दूसरी तरफ़ बेचारा बिहार है। अब भी ऐसे तप रहा है जैसे तवा तपता है। उत्तर और पश्चिमी भारत में बाढ़ और बिहार में राहत की एक बूँद तक नहीं। यहाँ लोगों का जी करता है कि जाएँ बैजनाथ धाम और मंदिर के बाहर बैठकर कहें कि हे! मंदिर में बैठे ईश्वर जी! घण्टियों की खामोशी से मायूस हो क्या? अगर हाँ, तो आओ बाहर… मेरे पास आकर बैठो… और सुनो झनकार मेरी ज़ंजीरों की! ये मेरे पैरों और हाथों और पूरे बदन पर लिपटी हुई ज़ंजीरों को जरा छूकर तो देखो। जब आप पानी नहीं बरसाते तो ये ज़ंजीरें मुझे और कसकर जकड़ लेती हैं। जब आप बहुत बरसते हो, बाढ़ लाते हो, तो ये ज़ंजीरें मुझे खींचकर ले जाती हैं तेज धारा की तरफ़!
आप बिहार में ही बैठे हो तो कम से कम इतना तो करो! इतना तो बरसो कि मैं धान रोपनी कर सकूँ। और फिर यह इल्तिजा भी कर सकूँ कि इतना भी मत बरसना कि मेरा बिचडा (धान की पौध) ही बह जाए या सड़ जाए और मेरे मुँह से चावल का दाना तक दूर जा गिरे! हे ईश्वर! हमें नहीं चाहिए उत्तर और पश्चिम जैसा मेघ मल्हार। हमें तो कुछ बूँदें बख्श दीजिए। बारिश की एक छोटी सी बूँद, जिसकी आवाज़ उनकी मूसलाधार से एकदम अलग- थलग हो! जो मासूम-सी घास की पत्ती या धान की चोटी पर आकर बैठ जाए! उस पानी की तरह जो लहरों के साथ किनारे तक आने की बजाय किसी सीपी के सीने में छूट जाता है!
हे! ईश्वर, माना कि हम रातों के पाले हुए उजाले हैं। फुटपाथों के रहने वाले हैं। यह भी ठीक है। यह भी माना कि समन्दर हमारी जागीर नहीं। लेकिन उसकी लहरों पर उन उत्तर और पश्चिम वालों की कम्पनी का ठप्पा भी तो नहीं लगा है। कुछ तो महर करो! हमारी अरज सुनो। अब तो सुनो!